## Rješenje Agencije za zaštitu tržišnog natjecanja klasa: UP/I 430-01/12-02/004, urbroj: 580-09-1/43-2012-014 od 20. studenoga 2012.

### NN 131/2012 (29.11.2012.), Rješenje Agencije za zaštitu tržišnog natjecanja klasa: UP/I 430-01/12-02/004, urbroj: 580-09-1/43-2012-014 od 20. studenoga 2012.

AGENCIJA ZA ZAŠTITU TRŽIŠNOG NATJECANJA

2809

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržane u prijedlogu Programa državne potpore za dodjelu sredstava za promicanje audiovizualnog stvaralaštva, pokrenutom na zahtjev Hrvatskog audiovizualnog centra, sa sjedištem u Zagrebu, Zvonimirova 20, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag.iur, zamjenik predsjednice Vijeća, te članova Vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, sa 122. sjednice, održane 20. studenog 2012., donosi

RJEŠENJE

I. Odobrava se državna potpora za kinematografsku i audiovizualnu djelatnost sadržana u prijedlogu Programa državne potpore za dodjelu sredstava za promicanje audiovizualnog stvaralaštva, uz sljedeće uvjete:

1. Ukupno planiran iznos državne potpore: 100.000.000,00 kuna,

2. Davatelj državne potpore: Hrvatski audiovizualni centar,

3. Trajanje državne potpore: od 20. studenoga 2012. do 31. prosinca 2014.,

4. Intenzitet potpore: do 50% opravdanih troškova proizvodnje audiovizualnog djela,

5. Oblik državne potpore: subvencija,

6. Korisnici: svi poduzetnici registrirani za proizvodnju audiovizualnih djela u Republici Hrvatskoj.

II. Utvrđuje se da državna potpora iz točke I. izreke ovog rješenja može iznositi najviše do 50% opravdanih troškova proizvodnje pojedinog audiovizualnog djela, uključujući i ostale državne potpore odnosno potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini, osim iznimno u slučaju teškog (zahtjevnog) i audiovizualnog djela niskog proračuna, pri čemu se intenzitet državne potpore može povećati do najviše 80% opravdanih troškova.

III. Utvrđuje se da se državna potpora iz točke I. izreke, ne može dodijeliti poduzetnicima u teškoćama.

IV. Hrvatski audiovizualni centar u obvezi je dostaviti Agenciji za zaštitu tržišnog natjecanja Izvješće o dodjeli državne potpore iz točke I. izreke.

Rok: najkasnije do 31. siječnja tekuće godine za proteklu godinu.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 18. svibnja 2012. zahtjev Hrvatskog audiovizualnog centra (dalje: HAVC), s prijedlogom za odobrenje državne potpore sadržane u prijedlogu Programa državne potpore za dodjelu sredstava za promicanje audiovizualnog stvaralaštva (dalje: prijedlog Programa), u obliku subvencije namijenjene za poticanje kinematografske i ostale audiovizualne djelatnosti. U privitku navedenog zahtjeva dostavljen je Obrazac prijave državne potpore (dalje: Obrazac prijave).

Prijedlog Programa dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji, između ostalog, propisuje da su pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju držane potpore, dužne dostaviti prijedlog državne potpore Agenciji na odobrenje.

Obrazac prijave dostavljen je sukladno članku 2. [Pravilnika o obliku i sadržaju te načinu prikupljanju podataka i vođenja evidencije državnih potpora](http://narodne-novine.nn.hr/clanci/sluzbeni/2012_04_47_1163.html) (»Narodne novine«, broj 47/12).

S obzirom na to da dostavljena dokumentacija nije bila dostatna za donošenje meritorne odluke, Agencija je zahtjevom od 29. svibnja i 2. srpnja 2012. zatražila dopune u pogledu pojedinih elemenata prijedloga Programa, odnosno dostavu izmijenjenog i dopunjenog Pravilnika o postupku, kriterijima i rokovima za provedbu Nacionalnog programa promicanja audiovizualnog stvaralaštva (»Narodne novine«, broj 115/10). Naime, dostavljeni Pravilnik, predstavlja jedan od pravnih temelja za izradu prijedloga Programa. Međutim, s obzirom na to da je navedeni Pravilnik donesen prije stupanja na snagu Zakona o audiovizualnim djelatnostima (»Narodne novine«, broj 76/07 i 90/11), bilo je potrebno uskladiti pojedine odredbe iz Pravilnika s navedenim Zakonom. Također, 12. studenog 2012. Agencija je ponovo zatražila od HAVC-a dostavu nedostajućih dopuna i izmjena iz prijedloga Programa.

HAVC je dio zatražene dokumentacije dostavio Agenciji 18. srpnja 2012., dok je 24. listopada 2012. dostavljen primjerak usklađenog [Pravilnika o obliku i sadržaju te načinu prikupljanju podataka i vođenja evidencije državnih potpora](http://narodne-novine.nn.hr/clanci/sluzbeni/2012_04_47_1163.html) (»Narodne novine«, broj 118/12; dalje: Pravilnik). Dana 12. i 14. studenog 2012., HAVC je naknadno dostavio Agenciji dopunjeni i izmijenjeni prijedlog Programa, izmijenjeni Obrazac prijave, kao i dodatno očitovanje u svezi iznosa planiranih sredstava iz prijedloga Programa.

Prijedlog Programa izrađen je sukladno članku 1. Pravilnika, te predviđa uvjete i kriterije za dodjelu subvencija za poticanje kulturno vrijednih audiovizualnih djela u Republici Hrvatskoj, značajnih za razvoj audiovizualne kulture i stvaralaštva. Sukladno točki 7. prijedloga Programa, sredstva su namijenjena poduzetnicima registriranim za proizvodnju audiovizualnih djela i upisanim u odgovarajući Registar u Republici Hrvatskoj. Sredstava za provedbu Programa, planirana su na temelju Zakona o audiovizualnim djelatnostima u trajanju od 20. studenog 2012. do 31. prosinca 2014.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila sljedeće propise:

2.1. Odluku o objavljivanju pravila o potpori kinematografskoj i ostaloj audiovizualnoj djelatnosti (»Narodne novine«, broj 46/08 i 144/11; dalje: Odluka o potpori kinematografskoj i audiovizualnoj djelatnosti), koja sadrži Priopćenje Komisije Vijeću, Europskom parlamentu, Gospodarskom i socijalnom odboru i Odboru regija o nekim pravnim aspektima u vezi s kinematografskim i ostalim audiovizualnim djelatnostima (»Službeni list Europske unije«, C43, od 16. veljače 2002. i »Službeni list Europske unije«, C134 od 16. lipnja 2007.) i Priopćenje Komisije o kriterijima ocjene državnih potpora sukladno Priopćenju o određenim pravnim aspektima u vezi s kinematografskom i ostalim audiovizualnim djelatnostima od 26. rujna 2001. (»Službeni list Europske unije«, C 31, od 7. veljače 2009.), te

2.2. Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o potporama za restrukturiranje).

2.3. Također, izvršen je uvid u Zakon o audiovizualnim djelatnostima, Nacionalni program promicanja audiovizualnog stvaralaštva od 2010. do 2014. (dalje: NPPAS), Odluku o nacionalnoj klasifikaciji djelatnosti 2007. – NKD 2007. (»Narodne novine«, broj 58/07 i 72/07), i Pravilnik.

3. OCJENA DRŽAVNE POTPORE IZ PRIJEDLOGA PROGRAMA

3.1. Agencija je, polazeći od navedenih odredbi iz prijedloga Programa, utvrdila da je riječ o državnoj potpori iz članka 3. stavka 1. ZDP-a. Također, u članku 2. Pravilnika utvrđeno je da sredstva koja se dodjeljuju za poticanje proizvodnje audiovizualnih djela sadrže državnu potporu. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se sredstva za poticanje proizvodnje audiovizualnih djela, smatrala državnom potporom. Primjenom navedenih uvjeta utvrđeno je da prijedlog Programa sadrži državnu potporu iz članka 3. stavka 1. ZDP-a, i to stoga što:

– riječ je o državnim sredstvima Republike Hrvatske odnosno HAVC-a kao ovlaštene pravne osobe za dodjelu i upravljanje državnim potporama, a koja predstavljaju proračunski rashod,

– subvencijom se daje prednost poduzetniku, koju isti ne bi stekao tijekom svojeg redovnog poslovanja, te se odnosi samo na sektor kinematografije,

– subvencija je selektivna jer utječe na ravnotežu između poduzetnika kao njenog korisnika i njegove konkurencije, jer je dodijeljena samo navedenom poduzetniku, te

– subvencija ima utjecaj na ispunjenje međunarodno preuzetih obveza Republike Hrvatske iz SSP-a, jer poduzetnik zahvaljujući dodijeljenoj potpori jača svoj položaj na tržištu u odnosu na svoje konkurente.

Također, uvidom u navedenu dokumentaciju, utvrđeno je da prijedlog Programa predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

3.2. Prijedlog Programa sadrži elemente državne potpore namijenjene za kinematografske i ostale audiovizualne djelatnosti, na koje se primjenjuju odredbe iz Odluke o državnim potporama za kinematografske i ostale audiovizualne djelatnosti. Naime, audiovizualna djela, a posebno kinematografija, imaju važnu ulogu u oblikovanju hrvatskog i europskog identiteta, kojom se izražava kulturna raznolikost različitih tradicija i povijesti. Istodobno, takva djela su bitna za funkcioniranje demokratskog sustava zbog svojeg znatnog utjecaja na društvo, budući da novija tehnološka dostignuća pružaju dodatne mogućnosti promidžbe kulture i očuvanja baštine, kao što to proizlazi iz točke 1. Odluke o državnim potporama za kinematografske i ostale audiovizualne djelatnosti.

Međutim, povećanje distribucije audiovizualne robe, istodobno ne znači i povećanje stvaranja kvalitetnih sadržaja. To stoga jer su audiovizualna djela dvojne prirode; ona su gospodarska roba, koja nudi važne mogućnosti za stvaranje dobiti i zapošljavanja, ali su ujedno i kulturno dobro koje odražava i oblikuje društvo. Prema tome, razvoj ovog sektora nije u potpunosti prepušten zakonu tržišta. Uz televizijske programe, kinematografija je jedna od dva univerzalna medija zabavne industrije sa snažim učinkom na društvo. No, ponekad je proizvođačima audiovizualnih djela teško postići dostatnu razinu tržišne potpore kako bi sklopili financijsku konstrukciju za nastavak proizvodnih projekata. U takvim okolnostima država potpora audiovizualnom stvaralaštvu ima ključnu ulogu kojom se osigurava mogućnost izražavanja njihove kulturne i kreativne sposobnosti, istovremeno odražavajući raznolikost i bogatstvo kulture.

U tom smislu, podrška audiovizualnom stvaralaštvu u kinematografiji, usmjerena je na stvaralačke i proizvodne faze snimanja filmova, a razlozi opravdanosti takvog poticanja mogu biti kulturni i industrijski. Slijedom navedenog, da bi određena državna potpora za kinematografiju i audiovizualnu djelatnost bila sukladna sa ZDP-om, između ostalog, potrebno je ispuniti uvjete predviđene u točki 2.3. b) 1., 2., 3. i 4. Odluke o državnim potporama za kinematografske i ostale audiovizualne djelatnosti: Riječ je o sljedećim uvjetima:

(i) potpora mora biti namijenjena kulturnom proizvodu, (ii) proizvođaču audiovizualnog djela mora se omogućiti da potroši najmanje 20% filmskog proračuna u drugim državna članicama Europske unije, a da se pritom ne smanji iznos državne potpore, (iii) intenzitet državne potpore mora se ograničiti do 50% proračuna proizvodnje pojedinog audiovizualnog djela, dok se takvo ograničenje ne donosi na složene filmove te filmove niskog proračuna, sukladno nacionalnim parametrima i (iv) dodatne potpore za posebne kinematografske djelatnosti nisu dopuštene.

4. UTVRĐIVANJE ČINJENICA

Prijedlog Programa, Pravilnik i Obrazac prijave, isključivo su razmatrani u dijelovima koji se odnose na dodjelu državne potpore, na temelju čega je utvrđeno sljedeće:

4.1. Davatelj potpore: Hrvatski audiovizualni centar.

4.2. Pravni temelj: Zakon o audiovizualnim djelatnostima i Pravilnik.

4.3. Trajanje potpore: Od 20. studenog 2012. do 31. prosinca 2014.

4.4. Izvor sredstava i planirani iznos:

Izvor sredstva: Sredstva HAVC-a osiguravaju se iz sredstava Državnog proračuna Republike Hrvatske, s pozicije Ministarstva kulture – Razdjel 055-MK, Glava 65, aktivnost A785009, i iz sredstava prikupljenih na temelju članka 36. Zakona o audiovizualnim djelatnostima. Konkretno, riječ je o izdvajanju sredstava iz dijela ukupnog bruto-prihoda ostvarenog obavljanjem audiovizualnih djelatnosti od stane Hrvatske radiotelevizije, nakladnika televizijskih programa na nacionalnoj, regionalnoj te gradskoj razini, pružatelja audiovizualnih medijskih usluga na zahtjev, pružatelja audiovizualnih medijskih usluga putem satelita, interneta i kabelskog prijenosa audiovizualnih programa te kinoprikazivača.

Ukupno planirana sredstva za dodjelu državne potpore iznose 100.000.000,00 kuna iz sredstava Ministarstva kulture i HAVC-a, a raspoređena su na način prikazan u Tablici 1.

Tablica 1. Planirana sredstva za dodjelu državne potpore iz prijedloga Programa

u kunama

|  |  |  |  |
| --- | --- | --- | --- |
| GODINA | IZNOS PLANIRANIH POTPORA | IZVORI SREDSTAVA | |
| MINISTARSTVO KULTURE | OBVEZNICI (prema čl. 36. Zakona o audiovizualnim djelatnostima) |
| 2013. | 50.000.000 | 35.000.000 | 15.000.000 |
| 2014. | 50.000.000 | 35.000.000 | 15.000.000 |
| UKUPNO | 100.000.000 | 70.000.000 | 30.000.000 |

Izvor HAVC; Obrada: Agencija za zaštitu tržišnog natjecanja

Navedeni iznosi su planirani, te su kao takvi podložni promjenama u slučaju smanjena sredstava iz Državnog proračuna Republike Hrvatske s pozicija Ministarstva kulture, odnosno smanjenja izdvajanja sredstava obveznika iz članka 36. Zakona o audiovizualnim djelatnostima.

4.5. Cilj i namjena potpore:

Očuvanje i promicanje kulturne raznolikosti jedan je od prioriteta hrvatske kulturne politike, s posebnim naglaskom na audiovizualne djelatnosti. U tom smislu, sukladno članku 4. Zakona o audiovizualnim djelatnostima, a u cilju sustavnog poticanja audiovizualnog stvaralaštva u Republici Hrvatskoj osnovan je HAVC, kao javna ustanova.

U razdoblju od 2010. do 2014., potrebno je osigurati punu provedbu Zakona o audiovizualnim djelatnostima, kako bi se postigli predviđeni ciljevi iz NPPAS-a, u prvom redu očuvanje stabilne audiovizualne proizvodnje, distribucije, prikazivanja, elektronske difuzije, te promidžbe kulturno vrijednih audiovizualnih djela. Slijedom navedenog, u pogledu filmskog stvaralaštva, u prijedlogu Programa predviđeni su kriteriji za dodjelu državnih potpora za poticanje proizvodnje audiovizualnih djela u Republici Hrvatskoj. U konkretnom slučaju, kao što je to propisano člankom 3. Pravilnika, državna potpora se dodjeljuje fizičkim i pravnim osobama, koje su registrirane za proizvodnju audiovizualnih djela u odgovarajućem registru u Republici Hrvatskoj, na temelju raspisanog Javnog poziva za poticanje audiovizualnog stvaralaštva.

4.6. Instrument, intenzitet i opravdani troškovi državne potpore:

Instrument potpore: Subvencija.

Intenzitet potpore: do 50% opravdanih troškova proizvodnje pojedinog audiovizualnog (standardno djelo), kako je to navedeno u točki 6. prijedloga Programa. Naime, sva ostala djela, koja su u smislu Zakona o audiovizualnim djelatnostima i Pravilnika, nisu niskog proračuna odnosno teška ili zahtjevna djela, smatraju se standardnim sukladno članku 11. Pravilnika.

U slučaju teškog (zahtjevnog) audiovizualnog djela odnosno audiovizualnog djela niskog proračuna, navedeno ograničenje intenziteta se ne primjenjuje, jer je za takve kategorije dopušteno dodijeliti državnu potporu do ukupno 80% opravdanih troškova.

Pojam teškog ili zahtjevnog audiovizualnog djela odnosno audiovizualnog djela niskoga proračuna, propisan je člankom 3. Zakona o audiovizualnim djelatnostima i člankom 11. Pravilnika. U tom smislu, teško ili zahtjevno audiovizualno djelo je djelo posebne umjetničke i/ili kulturne vrijednosti za nacionalnu ili europsku filmsku umjetnost koje pridonosi kulturnom razvoju. Ono je osobito: djelo visoke kvalitete, ili kreativnog rizika ili eksperimentalni film, koje iz bilo kojeg razloga nije komercijalno isplativo, odnosno kojemu je otežan pristup financiranju, djelo zahtjevne tematike važne za kulturni cilj koje nije komercijalno održivo, prvi ili drugi film nekog redatelja, dokumentarni film, kratki film i slično.

Audiovizualno djelo niskoga proračuna je svako djelo čiji troškovi proizvodnje ne premašuju prosječne troškove audiovizualnog djela u njegovoj kategoriji (cjelovečernji igrani film, kratki igrani film, cjelovečernji dokumentarni film, kratki dokumentarni film, animirani film, eksperimentalni film; dalje: kategorije filmova) koje je pretežito financirano iz javnih sredstava Republike Hrvatske u zadnje tri godine. Sukladno članku 11. Pravilnika, nisko proračunskim audiovizualnim djelima smatraju se ona audiovizualna djela čiji troškovnici ne prelaze točno propisane okvire prikazane u Tablici 2.

Tablica 2. Audiovizualna djela niskog proračuna

|  |  |  |
| --- | --- | --- |
| Red. br. | Kategorija audiovizualnog djela | Predviđeni iznos u kunama |
| 1. | Dugometražni i debitantski dugometražni igrani filmovi | 10.000.000,00 |
| 2. | Kratkometražni igrani filmovi | 1.000.000,00 |
| 3. | Dugometražni dokumentarni filmovi | 1.000.000,00 |
| 4. | Kratkometražni dokumentarni filmovi | 500.000,00 |
| 5. | Animirani filmovi | 80.000,00 po minuti |
| 6. | Eksperimentalni filmovi | 500.000,00 |

Izvor: HAVC; Obrada: Agencija za zaštitu tržišnog natjecanja

Prilikom raspisivanja Javnog poziva za dodjelu sredstava, HAVC objavljuje financijske kriterije po kojima će se određeno audiovizualno djelo vrednovati kao niskoproračunsko.

Opravdani troškovi: Opravdani troškovi propisani su i odnose se na troškove nastale u svim fazama proizvodnje pojedinog audiovizualnog djela (razvoj, priprema, produkcija i postprodukcija).

Sukladno točki 6. prijedloga Programa, korisniku potpore omogućeno je da potroši najmanje 20% proračuna pojedinog audiovizualnog djela i u drugim državama članicama Europske unije, a da se pritom ne smanji iznos državne potpore.

4.7. Korisnici potpore: Korisnici potpore predviđeni su u točki 7. prijedloga Programa i točki 2.3. Obrasca prijave. Naime, državne potpore mogu se dodijeliti svim fizičkim i pravnim osobama iz skupine 59.1. iz Odluke o nacionalnoj kvalifikaciji, a koje su registrirane za obavljanje djelatnosti proizvodnje i distribucije filmova, videofilmova i televizijskog programa.

Nadalje, na temelju članka 7. prijedloga Programa, korisnici potpora ne mogu biti; poduzetnici u teškoćama, čiji je pojam propisan u točkama 9. do 11. Odluke o državnim potporama za sanaciju i restrukturiranje, kao i poduzetnici koji imaju nepodmirene obveza prema Republici Hrvatskoj osim ako nisu regulirane rješenjem Porezne uprave, odnosno poduzetnici od kojih je zatražen povrat potpore ili se nalaze u postupku povrata potpore.

4.8. Sustav bodovanja: Kriteriji za vrednovanje svakog pojedinog audiovizualnog djela na Javnom pozivu, predviđeni su u Kvalifikacijskom testu, koji kao dodatak čini sastavni dio Pravilnika. Kvalifikacijski test, predviđa sustav bodovanja, kojim se vrednuje kulturni sadržaj pojedinog audiovizualnog djela. Da bi pojedino audiovizualno djelo zadovoljilo Kvalifikacijski test, isto mora ostvariti najmanje 15 bodova od ukupno 28 mogućih. Kvalifikacijski test sastoji se od sljedećih dijelova:

Dijela A – Kulturni sadržaj: audiovizualno djelo smješteno je na lokaciji u Republici Hrvatskoj ili u nekoj od europskih država, ili njegove slike predstavljaju Republiku Hrvatsku odnosno neku drugu europsku državu ili kulturno okruženje; djelo je inspirirano ili se temelji na adaptaciji postojećeg književnog, kazališnog ili audiovizualnog djela; djelo se bavi suvremenim političkim, društvenim ili kulturnim temama i/ili sadržajima; konačna verzija djela je na hrvatskom jeziku ili jednom od europskih jezika (ukupno 8 bodova).

Dijela B – Doprinos ljudskih potencijala: djelo doprinosi razvoju žanra; djelo kojem državljani Republike Hrvatske daju doprinos (redatelji, producenti, barem jedan koautor-direktor fotografije, autor scenarija ili dijaloga, skladatelj i slično), glavni glumac/glumica i minimalno tri sporedna glumca/glumica, te ostali djelatnici angažirani u proizvodnji djela (ukupno 15 bodova).

Dijela C – Korištenje produkcijskih potencijala Republike Hrvatske, podrazumijeva snimanje na lokacijama ili/i proizvodnje u Hrvatskoj, ovisno o broju dana snimanja odnosno proizvodnje (ukupno 5 bodova).

U svrhu vrednovanja prijavljenih projekata nakon provedenih Javnih poziva za sve kategorije filmova, na prijedlog ravnatelja HAVC-a, Audiovizualno Vijeće imenuje kvalificirane umjetničke savjetnike za pojedine kategorije filmova, a koji čine Umjetničko Vijeće. Zadaća umjetničkih savjetnika, između ostalog, je čitanje prijavljenih materijala, pisanje recenzija, predlaganje lista prioriteta, obavljanje kolaudacije, dostava izvješća i slično. Pri razvrstavanju i vrednovanju pojedinog projekta, ocjenjuje se potencijal ideje, ostvarivost projekta i umjetnička relevantnost, kao što to prolazi iz članaka 53. i 54. Pravilnika.

4.9. Kumulacija: U točki 6. prijedloga Programa predviđeno je da državna potpora za pojedino audiovizualno djelo, računajući i ostale državne potpore dodijeljene za iste opravdane troškove, neovisno o razini dodjele (državna, regionalna, lokalna i/ili sredstva iz Europske unije), ne smije iznositi više od 50% opravdanih troškova.

Navedeno ograničenje ne odnosi se na teška ili zahtjevna audiovizualna djela i audiovizualna niskog proračuna, opisana u točki 4.6. obrazloženja ovog rješenja, jer je za iste opravdane troškove, od strane više davatelja državne potpore, dopušteno dodijeliti državnu potporu u visini do ukupno 80% opravdanih troškova.

5.ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 122. sjednici, održanoj 20. studenog 2012., odlučivalo o zahtjevu HAVC-a za odobrenje državne potpore sadržane u prijedlogu Programa. Pri donošenju odluke, Vijeće je uzelo u obzir cjelokupnu dostavljenu dokumentaciju.

Budući da je Agencija utvrdila da prijedlog Programa, opisan u točki 4. obrazloženja ovog rješenja, sadrži državnu potporu iz članka 3. stavka 1. ZDP-a, na način opisan u točki 3.1. obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 2. i 3. ZDP-a.

Naime, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

S obzirom na to da je u konkretnom slučaju utvrđeno da su na temelju prijedloga Programa, predviđene subvencije koje predstavljaju državnu potporu iz članka 3. stavka 1. ZDP-a, namijenjenu za poticanje kinematografskog stvaralaštva i ostalih audiovizualnih djelatnosti, kako je to opisano u točki 4.6. obrazloženja ovog rješenja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke b) ZDP-a, a koje su namijenjene promicanju kulture i zaštiti baštine.

Da bi postojala mogućnost primjene izuzeća iz članka 4. stavka 3. točke b) ZDP-a, državne potpore iz prijedloga Programa, opisane u točki 4.6. obrazloženja ovog rješenja, takve potpore moraju biti sukladne s pravilima koja određuju navedene kategorije potpore iz točke 2.3. b) 1. 2. 3. i 4. Odluke o potpori kinematografskoj i ostaloj audiovizualnoj djelatnosti, navedeneu točki 3.2 obrazloženja ovog rješenja.

U tom smislu, Vijeće je primjenom uvjeta iz točke 2.3. b) 1. Odluke o potpori audiovizualnoj djelatnosti, utvrdilo da je državna potpora iz prijedloga Programa, namijenjena kulturnom proizvodu, čiji se kulturni sadržaj vrednuje na temelju Kvalifikacijskog testa opisanog u točki 4.8. obrazloženja ovog rješenja.

Budući da je u točki 6. prijedloga Programa, predviđena odredba na temelju koje se korisniku državne potpore omogućava potrošiti najmanje 20% proračuna pojedinog audiovizualnog djela i u drugim državama članicama Europske unije, Vijeće je utvrdilo da je ispunjen i uvjet iz točke 2.3. b) 2. Odluke o potporama za audiovizualne djelatnosti.

Analizom intenziteta i opravdanih troškova državne potpore kinematografskoj i ostaloj audiovizualnoj djelatnosti odnosno kulturnih proizvoda opisanih u točkama 4.5. i 4.6. obrazloženja ovog rješenja koji su sadržani u točkama 4., 5., 6. i 7. prijedloga Programa, Vijeće je utvrdilo da predložene potpore u obliku subvencije koje dodjeljuje HAVC, mogu po svakom korisniku potpore iznositi najviše do 50% opravdanih troškova proizvodnje standardnog audiovizualnog djela, uključujući ostale državne potpore i potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini.

Iznimno, navedeni intenzitet do 50% opravdanih troškova, u slučajevima teških (zahtjevnih) ili niskoproračunskih djela, može se povećati za još najviše 30% opravdanih troškova, što ukupno ne smije prelaziti više od 80% opravdanih troškova. U tom smislu, navedene potpore sukladne su s kriterijem iz točke 2.3. b) 3. Odluke o potporama za audiovizualne djelatnosti.

S obzirom na to da državna potpora iz prijedloga Programa, nije isključivo namijenjena kao dodatna potpora za posebne kinematografske djelatnosti, Vijeće je utvrdilo da je ispunjen i uvjet iz točke 2.3. b) 4. Odluke o potporama za audiovizualne djelatnosti.

Slijedom navedenog, odlučeno je kao u točkama I. i II. izreke ovog rješenja.

Nadalje, Vijeće je utvrdilo da je HAVC u točki 7. prijedloga Programa, opisanog u točki 4.7. obrazloženja ovog rješenja, između ostalog naveo da korisnici državne potpore ne mogu biti poduzetnici u teškoćama sukladno točki 9. do 11. Odluke o potporama za sanaciju i restrukturiranje. Naime, sukladno pravilima iz Odluke o potporama za sanaciju i restrukturiranje, poduzetnicima u teškoćama može se odobriti samo državna potpora za restrukturiranje, pod uvjetom da takav poduzetnik izradi dugoročno održiv plan restrukturiranja. Stoga je odlučeno kao u točki III. izreke ovog rješenja.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da je HAVC-u potrebno naložiti ispunjenje određenih uvjeta i rokova radi provedbe nadzora nad izvršenjem ovog rješenja.

Slijedom navedenog, HAVC je u obvezi Agenciji dostaviti Izvješće o dodjeli državnih potpora u obliku subvencije koje će se dodjeljivati korisnicima nakon usvajanja Programa, u kojem moraju biti navedeni svi podaci iz kojih je vidljivo da su subvencije dodijeljene sukladno ovom rješenju, odnosno Odluci o potpori za kinematografskoj i ostaloj audiovizualnoj djelatnosti, a naročito mora biti navedeno ime/naziv korisnika, naziv audiovizualnog djela, iznos opravdanih troškova za njegovu proizvodnju, iznos subvencije i očitovanje da poduzetnik ne pripada u poduzetnike navedene u točki III. izreke ovog rješenja. Stoga je odlučeno kao u točki IV. izreke ovog rješenja.

Vijeće je prilikom donošenja svoje odluke uzelo u obzir i činjenicu da je davatelj državne potpore, u konkretnom slučaju HAVC, u prijedlogu Programa i Obrascu prijave dokazao da je dodjela potpore usmjerena k razvoju kinematografske i ostale audiovizualne djelatnosti u cilju promicanja kulturnih vrijednosti Republike Hrvatske. Temeljem prijedloga Programa, odobravaju se potpore usmjerene k stvaranju audiovizualnog proizvoda u obliku filma, dakle ne radi se o potporama koje potiču cjelokupnu djelatnost pojedinog korisnika, jer su za to predviđena drugačija pravila, a odobravaju se na temelju članka 4. stavka 3. točke d) ZDP-a. Naime, članak 4. stavak 3. točka d) ZDP-a, propisuje da se sukladnim ZDP-u mogu cijeniti državne potpore namijenjene poticanju određenih gospodarskih djelatnosti ili određenih gospodarskih područja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

S obzirom na to da se pravila iz Odluke o potpori kinematografskoj i ostaloj audiovizualnoj djelatnosti primjenjuju do 31. prosinca 2012., HAVC je u slučaju donošenja izmjena spomenutih pravila, u obvezi, na odgovarajući način, izvršiti izmijene i dopune Programa, te ga dostaviti Agenciji na odobrenje.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/12-02/004

Urbroj: 580-09-1/43-2012-014

Zagreb, 20. studenoga 2012.

Predsjednica Vijeća za

zaštitu tržišnog natjecanja

mr. sc. Olgica Spevec, v. r.

Rješenje, NN 131/2012-2809